Die Krieketwêreldbeker 2003 (Engels: 2003 Cricket World Cup), amptelik bekend as die IKR Krieketwêreldbeker 2003, het van 9 Februarie tot en met 23 Maart 2003 in Suid-Afrika, Zimbabwe en Kenia plaasgevind. Dit was die agtste krieketwêreldbeker in internasionale eendagkrieket (EDI) wat deur die Internasionale Krieketraad (IKR) aangebied is en die eerste in Afrika. Ná die Rugbywêreldbeker 1995 was dit die tweede wêreldbekertoernooi in een van Suid-Afrika se gewildste sportsoorte; later sal nog die FIFA Sokker-Wêreldbekertoernooi in 2010 volg. 14 nasionale krieketspanne het aan die Krieketwêreldbeker 2003 deelgeneem, waartydens 54 wedstryde gespeel is. Die toernooi se formaat van 1999 het onveranderd gebly en die spanne is in twee groepe van sewe spanne elk verdeel, waarvan die boonste drie spanne van elke groep vir die Super Ses gekwalifiseer het. Van die Super Ses het die boonste vier spanne vir die halfeindrondte gekwalifiseer. Elke wedstryd het uit 50 boulbeurte per span bestaan. Die toernooi het talle ontwrigtings soos die uitskakeling van Suid-Afrika, Pakistan, Wes-Indië en Engeland in die groepfase gesien (Suid-Afrika mis een lopie nadat die Duckworth-Lewis-metode verkeerd gelees is).